17. elokuuta
Tapahtumia

1807 – Robert Fultonin ensimmäinen yhdysvaltalainen höyrylaiva lähti New Yorkista Hudsonjokea pitkin Albanyyn, mikä aloitti maailman ensimmäisen kaupallisen höyrylaivaliikenteen.
1808 – Suomen sodassa käytiin Alavuden taistelu.
1862 – Intiaanisodat: lakota-intiaanien (siouxit) kansannousu alkoi Minnesotassa hyökkäyksellä uudisasukkaita vastaan Minnesotajoen varrella. Yhdysvaltain armeija kukisti kansannousun kuudessa viikossa.
1863 – Yhdysvaltojen sisällissota: Charlestonissa Etelä-Carolinassa Pohjoisvaltioiden tykistö ja laivasto tulittivat Etelävaltioiden linnoitusta Fort Sumteria. Tulitus loppui 31. joulukuuta 1863.
1877 – Villin lännen lainsuojaton ”Billy the Kid” (Henry McCarty) ampui ensimmäisen uhrinsa, arizonalaisen kengittäjä F.P. Cahillin, joka kuoli haavoihinsa seuraavana päivänä.
1899 – Hufvudstadsbladet kertoi pikku-uutisissaan "moottorivaunun" liikkuneen Helsingin kaduilla ja "aiheuttaneen yleisön keskuudessa uteliasta mielenkiintoa". Kyseessä oli Suomen Valokuvaus-, Kauppa- ja Tehdas-Osakeyhtiön maahantuoma moottoripolkupyörä Patria.
1914 – Ensimmäinen maailmansota: kenraali Hermann von Francoisin johtama saksalainen armeija voitti Pavel Rennenkampfin johtamat venäläiset joukot Stalluponenin taistelussa.
1915 – Amerikanjuutalainen Leo Frank lynkattiin Atlantassa Georgiassa 13-vuotiaan tytön murhasta syytettynä.
1943 – Toinen maailmansota: kenraali George S. Pattonin johtama Yhdysvaltain 7. armeija saapui Messinaan Italiaan, jonne saapui myös useita tunteja myöhemmin sotamarsalkka Bernard Montgomeryn johtama brittien 8. armeija, mikä saattoi liittoutuneiden Sisilian valloituksen päätökseen.
1945 – Indonesia julistautui itsenäiseksi Alankomaista.
1960 – Gabon itsenäistyi Ranskasta.
1962 – Saksan demokraattisen tasavallan rajavartijat surmasivat 18-vuotiaan Peter Fechterin hänen yrittäessään ylittää Berliinin muurin päästäkseen Länsi-Berliiniin. Hänestä tuli muurin ensimmäinen uhri.
1962 – Joe Meekin tuottama ja kirjoittama kappale "Telstar" julkaistiin. Se nousi ensimmäisenä brittisinglenä yhdysvaltalaisen Billboard Hot 100 -listan ykköseksi.
1969 – Hurrikaani Camille saapui Mississippin rannikolle surmaten 248 ihmistä ja aiheuttaen 1,5 miljardin dollarin vahingot (vuoden 1969 dollareina).
1970 – Avaruustutkimus: Venera-ohjelma. Venera 7 -luotain laukaistiin matkaan kohti Venusta. Siitä tuli ensimmäinen avaruusluotain, joka lähetti menestyksekkäästi tietoja toisen planeetan pinnalta.
1977 – Neuvostoliittolainen jäänmurtaja NS Arktika saavutti ensimmäisenä pinta-aluksena pohjoisnavan.
1978 – Double Eagle II ylitti ensimmäisenä miehitettynä ilmapallona Atlantin laskeuduttuaan Misereyhyn Pariisin lähellä. Lento alkoi Presque Islesta Mainesta ja se kesti 137 tuntia.
1979 – Ilmailu: kaksi neuvostoliittolaista Aeroflotin suihkulentokonetta törmäsi ilmassa Ukrainan yllä, 156 ihmistä sai surmansa.
1988 – Pakistanin presidentti Muhammad Zia ul-Haq ja Yhdysvaltain suurlähettiläs Arnold Lewis Raphel saivat surmansa lento-onnettomuudessa.
1998 – Monica Lewinsky -skandaali: Yhdysvaltain presidentti Bill Clinton myönsi nauhoitetussa todistajanlausunnossaan, että hänellä oli ”sopimaton fyysinen suhde” Valkoisen talon harjoittelijan Monica Lewinskyn kanssa. Hän myönsi samana päivänä yhdysvaltalaisille, että hän ”johti ihmisiä harhaan” puhuessaan suhteestaan.
1999 – İzmitin maanjäristys 1999: 7,4 richterin maanjäristys iski Turkin luoteisosaan surmaten yli 17 000 ja haavoittaen 44 000 ihmistä.
2002 – Santa Rosassa Kaliforniassa avattiin Tenavat-sarjakuvan luoneen Charles M. Schulzin museo yleisölle.
2004 – Kiinalaiset tutkijat löysivät MD5-salakirjoitusmenetelmästä heikkouksia.
2004 – Serbian kansalliskokous hyväksyi yksimielisesti Serbian uudet valtiosymbolit: Bože Pravdesta tuli uusi kansallislaulu ja Serbian vaakuna otettiin käyttöön koko valtiossa (suositus toistaiseksi, kunnes perustuslakikansanäänestys tekee lopullisen päätöksen).
2017 – Ainakin 13 ihmistä kuoli terrori-iskussa Espanjan Barcelonassa, kun hyökkääjä ajoi pakettiautonsa väkijoukkoon kävelykadulla.